נער קריאה (סרט)

עלילה

הסרט נפתח ב-1995, בברלין. מיכאל ברג, עורך דין במקצועו, נזכר בפרשיה רומנטית שחווה בהיותו נער.
הפרשיה מתחילה ביום חורף גשום בשנת 1958 כשמיכאל היה בן 15. בעודו נוסע בחשמלית בעיר מגוריו נוישטאט חש ברע, ירד מהחשמלית והקיא. חנה שמיץ, כרטיסנית החשמלית מושיטה לו עזרה, ומלווה אותו לביתו. רופא בודק אותו בביתו ומגלה שמיכאל חולה בשנית וכי עליו להחלים בביתו במשך חודשים אחדים. לאחר שהבריא מן המחלה, הוא מחליט למצוא את חנה ולהודות לה, חנה בת ה-36 מפתה את מיכאל, הם מתאהבים ומתפתח ביניהם רומן. באחת מפגישותיהם בדירתה מבקשת חנה ממיכאל שיקרא לה סיפור. הקראת הסיפור מסבה לחנה הנאה וכך הופכת קריאת סיפורים על ידי מיכאל לחלק משמעותי במפגשיהם. יחסיהם של מיכאל וחנה מתאפיינים בריחוק מסוים שאינו טבעי ובכך שחנה אינה משתפת אותו ברגשותיה או בפרטים אישיים אודותיה ואף נוקטת כלפיו לפעמים ביחס תוקפני, כעסני או מנוכר. אהבתו של מיכאל אל חנה משנה את אורחות חייו וגורמת לו לסגפנות אל מול משפחתו וחבריו. לאחר תקופה מסוימת, נעלמת במפתיע חנה מחייו של מיכאל ועוזבת את דירתה מבלי להודיע לו. בשנת 1966, בעת לימודיו באוניברסיטת היידלברג, הוא מגלה באקראי שחנה הייתה שומרת בשרות האס אס והוצבה במחנה ההשמדה אושוויץ וכי היא עומדת למשפט על פשעים נגד האנושות. במהלך העדויות בבית המשפט נחשפים פרטים מפתיעים על התנהגותה של חנה במהלך שהותה באושוויץ המזכירים את התנהגותה כלפי מיכאל כגון הגנה על אסירות חלשות, הקראת סיפורים על ידי האסירות שהוכנסו לחדרה ולאחר מכן נטישתן אל המוות בהליך סלקציה שביצעה בעצמה. במהלך המשפט מגלה מיכאל שחנה היא למעשה אנאלפביתית ומגבלה זו היא המניע למעשים רבים בחייה של חנה וכי הסתרה של היותה אנאלפביתית מובילה אותה לקבל על עצמה במודע אשמה בלעדית על מעשי רצח שגם שומרות אחרות ביצעו וכתוצאה מכך נפסק לה עונש מאסר עולם.
לאחר המשפט מחדש מיכאל את הקשר עם חנה. הוא שולח לה, לכלא, סיפורים מוקלטים שבאמצעותם היא לומדת לראשונה בחייה לקרוא ולכתוב. למרות שחנה כותבת לו מכתבים, מיכאל נמנע מלהשיב והקשר ביניהם נמשך באמצעות משלוח הקלטות. במשך שנות ריצוי עונשה של חנה, מיכאל מנסה להקים משפחה. הוא נישא וגם נולדת לו בת אך הנישואין אינם מחזיקים מעמד ובני הזוג מתגרשים. לאחר כ-20 שנה, זמן קצר לפני שחרורה של חנה, מתבקש מיכאל על ידי רשויות בית הכלא, לסייע בשיקומה. הוא מכין דירה ותעסוקה עבורה, אך יום לפני שחרורה מתאבדת חנה בתלייה. למיכאל לא נותר אלא לממש את צוואתה, מתן כספה לבתה של ניצולת השואה. מדובר בניצולה שהעידה במשפט נגד חנה.
בסוף הסרט מיכאל לוקח את בתו על קברה של חנה שם הוא מספר לה את כל הסיפור.

הפקה

חברת "מירמקס" רכשה את הזכויות לרומן הגרמני "נער קריאה" כבר בשנת 1998, אולם צילומי הסרט החלו בגרמניה רק בספטמבר 2007. במקור לוהקה קייט וינסלט לגלם את דמותה של חנה, אבל בעיות בלוחות זמנים גרמו לה לוותר על התפקיד, וניקול קידמן לוהקה כמחליפתה. בינואר 2008 הודיעה קידמן על עזיבתה את הפרויקט, וציינה את הריונה כסיבה העיקרית לכך. בשלב זה לא צולמו עדיין סצינות בהשתתפותה, והמפיקים הצליחו לגייס מחדש את וינסלט לתפקיד הראשי, מבלי לפגוע בלוחות הזמנים של ההפקה.
הצילומים נערכו בערים ברלין, גרליץ וקלן, והסתיימו ביולי 2008. מפיקי הסרט קיבלו מימון של כ-700,000 דולר ממועצת הקולנוע הפדרלית של גרמניה, ובסך הכול נהנתה הפקת הסרט ממימון של 4.1 מיליון דולר מגורמים אזוריים ופדרליים שונים בגרמניה.
שלינק, מחבר הרומן המקורי, עמד על כך ששפת הסרט תהיה אנגלית ולא גרמנית. תסריטאי הסרט, דייוויד הר, דחה את הרעיון שהסרט ילווה בקריינות, שתיתן ביטוי למונולוגים הפנימיים שמופיעים ברומן. הר גם שינה את סופו של הסרט, כך שיסתיים בכך שמיכאל מתחיל לספר את הסיפור של חנה ושלו לבתו.
דייוויד קרוס, שמגלם את מיכאל הצעיר, למד אנגלית במיוחד לצורך צילומי הסרט. סצינות הסקס בינו לבין וינסלט היו הסצינות האחרונות שצולמו, לאחר שמלאו לקרוס 18 שנים.